過楚有作
作者：曹勛
朝代：宋

paragraphs: 昔見山陽盛，氣象吞淮壖。
士子世忠孝，民物安園田。
再到已屯兵，鼙鼓喧中天。
戶口莽凋弊，廬里儲櫜鞬。
濟師有虎臣，隔岸威腥羶。
翠華江海上，玉闕風塵邊。
未至重慨歎，荒城委蒼烟。
貔貅過江南，狐兔游城顛。
餘民如驚鹿，菜色慘不鮮。
呼之莫肯留，猶意虜所專。
三過乃三變，感時良泫然。
二趙忠益高，仲車魂尚賢。
欲弔寂無所，淮月空娟娟。